Εραστές του ονείρου (ταινία)

Το Εραστές του ονείρου είναι ελληνική δραματική αισθηματική ταινία του 1974 της Φίνος Φιλμ σε σενάριο και σκηνοθεσία Γιάννη Δαλιανίδη.

Πλοκή 
Ο Πειραιώτης Δημήτρης Καραθανάσης (Δημήτρης Παπαμιχαήλ) τα πρωινά δουλεύει στο Πέραμα σε ένα ναυπηγείο, ενώ τις νύχτες τραγουδά σε ταβέρνα, συντηρώντας ολόκληρη την οικογένειά του μετά το θάνατο τους πατέρα του. Κάποια στιγμή, αγανακτισμένος από τη φτώχεια, παρασύρεται από τον μικρό του αδερφό και πάνε να ληστέψουν μια βίλα στην οποία κατοικεί η Ζωή (Ζωή Λάσκαρη).

Από τον ερασιτεχνικό τρόπο με τον οποίο μπαίνει και κινείται μέσα στο σπίτι, η Ζωή συνειδητοποιεί ότι ο Δημήτρης δεν είναι επαγγελματίας διαρρήκτης κι έτσι τον αφήνει να φύγει χωρίς να καλέσει την αστυνομία. Τον ξανασυναντά, όμως, συμπτωματικά, όταν επισκέπτεται τον μέλλοντα μνηστήρα της, Χρήστο Σωτηρίου (Νίκος Δαδινόπουλος), στο ναυπηγεία του οποίου τυχαίνει να είναι ιδιοκτήτης.

Σιγά σιγά, ξεκινάει ο έρωτας Ζωής-Δημήτρη, που πυροδοτεί τις έντονες αντιδράσεις του στενού του περιβάλλοντος, και κυρίως του Λευτέρη (Λευτέρης Βουρνάς), αδελφού της Ζωής, ο οποίος έχει οικονομικό συμφέρον από τον επικείμενο γάμο της με τον Χρήστο. Και ο Δημήτρης, όμως, πιέζεται εξίσου από τη δική του οικογένεια, που δεν μπορεί να ξεχάσει το γεγονός ότι πατέρας της Ζωής ευθύνεται για τον θάνατο του πατέρα του Δημήτρη.

Κάτω από αυτές τις έντονες πιέσεις, το ζευγάρι χωρίζει και ο Δημήτρης επιπκεντρώνεται στην τραγουδιστική του καριέρα στην προσπάθειά του να ξεχάσει τον άτυχο έρωτά του. Όταν, μετά από καιρό, ο Δημήτρης καταφέρει να καθιερωθεί ως πρώτο όνομα στον χώρο του τραγουδιού, οι παλιές διαφορές λησμονούνται και οι οικογένειες επιτρέπουν στο ζευγάρι να παντρευτεί.

Ηθοποιοί
Ζωή Λάσκαρη - Ζωή Κυριαζή
Δημήτρης Παπαμιχαήλ - Δημήτρης Καραθανάσης
Τιτίκα Στασινοπούλου - Κατίνα
Λευτέρης Βουρνάς - Λευτέρης
Νίκος Δαδινόπουλος - Χρήστος Σωτηρίου
Λυδία Λένωση - αρραβωνιαστικιά Λευτέρη
Ίλυα Λιβυκού - Ζορζέτ Κυριαζή
Καίτη Ιμπροχώρη - Ερμίνα
Δήμητρα Νομικού - αδελφή Δημήτρη
Τάσος Μασμανίδης - Γιώργος Καραθανάσης

Παραγωγή 
Η ταινία κυκλοφόρησε στις κινηματογραφικές αίθουσες στις 30 Δεκεμβρίου 1974. Κόβοντας 70.456 εισιτήρια,  κατατάχθηκε στην 5η θέση ανάμεσα σε 47 ταινίες της ίδιας σεζόν.  Κυκλοφόρησε και με τη μορφή ντιβιντί στις 16 Μαΐου 2006. 

Το ομότιτλο θεατρικό έργο του Γιάννη Δαλιανίδη πάνω στο οποίο βασίστηκε το σενάριο της ταινίας παιζόταν επί δυο συνεχείς χρονιές με πρωταγωνιστές τη Ζωή Λάσκαρη και τον Τόλη Βοσκόπουλο,  οι οποίοι ήταν ζευγάρι.

Είναι η ταινία με την οποία κλείνουν τη συνεργασία τους με την εταιρεία Φίνος Φιλμ οι Παπαμιχαήλ, Λάσκαρη και Λιβυκού.

Παραπομπές

Εξωτερικοί σύνδεσμοι
Εραστές του ονείρου στη Φίνος Φιλμ
Εραστές του ονείρου στην IMDb

Ελληνικές ταινίες
Ταινίες του 1974
Ταινίες παραγωγής Φίνος Φιλμ
Ελληνόφωνες ταινίες
Ταινίες σε σκηνοθεσία Γιάννη Δαλιανίδη
Ταινίες σε σενάριο Γιάννη Δαλιανίδη
Ταινίες βασισμένες σε θεατρικά έργα
Ταινίες γυρισμένες στην Ελλάδα
Ταινίες με μουσική σύνθεση Μίμη Πλέσσα
Ελληνικές μουσικές ταινίες
Ελληνικές αισθηματικές κωμικές ταινίες